ARKIB : 25/10/2009 Semua penjawat awam perlu amal prinsip hak asasi manusia KUALA LUMPUR 24 Okt. - Raja Muda Perak, Raja Dr. Nazrin Shah mahu semua penjawat awam dari peringkat bawahan hingga atasan memahami serta mengamalkan segala prinsip hak asasi manusia. Titah baginda, langkah itu perlu dilakukan bagi memenuhi kehendak rakyat yang kebanyakannya berpelajaran dan inginkan sebuah kerajaan beretika yang mengamalkan segala prinsip-prinsip hak asasi manusia. ''Di Malaysia, nampaknya wujud keinginan ke arah itu apabila kerajaan sekarang membawa konsep 1Malaysia yang menekankan ciri-ciri pentadbiran yang inklusif, terbuka dan beretika," titah baginda. Baginda bertitah demikian ketika menyampaikan ucaptama pada Kolokium Hak Asasi Manusia Bagi Badan Kehakiman anjuran Suruhanjaya Hak Asasi Manusia Malaysia (Suhakam) yang dihadiri para hakim dan pengamal undang-undang di sini. Turut hadir Ketua Hakim Negara, Tun Zaki Azmi dan Pengerusi Suhakam, Tan Sri Abu Talib Othman. Raja Nazrin bertitah, usaha mewujudkan sebuah kerajaan yang berpegang kepada prinsip-prinsip hak asasi manusia juga hanya akan berjaya jika Suhakam turut bersama-sama memainkan peranan secara proaktif. ''Suhakam boleh terlibat bersama-sama agensi kerajaan dan Ahli-Ahli Parlimen untuk menggubal undang-undang serta peraturan baru atau mengubah suai yang sedia ada supaya ia selaras dengan prinsip berkenaan," titah baginda. Titah baginda, para hakim juga boleh memainkan peranan masing-masing dengan mentafsirkan segala peruntukan undang-undang berasaskan prinsip-prinsip moral dan etika yang sebenar. Bagaimanapun, baginda bertitah, segala langkah yang dibuat oleh hakim terbabit hanya akan berjaya sekiranya badan kehakiman secara keseluruhannya bersikap lebih terbuka untuk mengguna pakai prinsip-prinsip hak asasi manusia yang diamalkan di peringkat antarabangsa. ''Beta ingin menekankan bahawa cadangan ini bukan bermakna badan kehakiman perlu meniru sepenuhnya apa yang dibuat oleh pihak asing. ''Ia bermaksud mengenai perlunya kita mencari penyelesaian terhadap masalah di negara ini dengan merujuk kepada piawaian yang diterima di peringkat antarabangsa dan daripada mereka yang pernah menghadapi masalah sama. ''Antara yang boleh dicontohi ialah mengenai langkah suruhanjaya hak asasi manusia di negara lain yang memainkan peranan sebagai amicus curie atau rakan kepada
badan kehakiman dengan menawarkan pelbagai pandangan yang berguna," titah baginda. Raja Nazrin bertitah, prinsip-prinsip hak asasi juga akan lebih mudah untuk dilaksanakan jika mahkamah di negara ini berpegang kepada nilai-nilai integriti, bebas dan tidak berpihak kepada mana-mana kumpulan. ''Sebarang tanda-tanda penyelewengan di pihak mahkamah walaupun sekecil mana pun mesti dibanteras kerana walaupun setitik ia boleh meracuni keseluruhan kebaikan," titah baginda. Utusan Online